Saksbeh./Adm. enhet/Tlf.nr:
Anne Rogstad/SJ/22527019		Dok. id:
317413

Deres ref.:	     
200404123	     

		Vår dato:	Side:	
	Saksnr: 97/1486	14.06.2005	1/1	
Moderniseringsdepartementet	
Att: Henriette S. Grønn	
postmottak@mod.dep.no	
     	
            	
     	
     	

Høring - endringer i regelverk for offentlige anskaffelser

Vi viser til høringsbrev av 06.04.2005 med utkast til ny forskrift om offentlige anskaffelser og utkast til endringer i lov offentlige anskaffelser og forskrift om klagenemnd for offentlige anskaffelser.

Statnett har notert seg at Moderniseringsdepartementet har til hensikt å sende utkast til ny forskrift for forsyningssektoren på høring i løpet av våren 2005. Statnett vil delta i høringen på forskrift for forsyningssektoren og gir derfor i dette høringssvaret i første rekke merknader til lovendringer og endringer i forskriften om klagenemnd for offentlige anskaffelse.

Når det gjelder utkastet til forskrift om offentlige anskaffelser, er vi positive til at Moderniseringsdepartementet ønsker å forenkle regelverket. Statnett ser forslaget om å heve terskelverdien til kr 500.000,- og tilrettelegging for bruk av elektroniske innkjøpsprosesser som et hensiktsmessig ledd i forenklingen. Statnett mener at disse forslagene vil bidra til mer effektiv ressursbruk.

Merknader til utkastet til endringer i lov om offentlige anskaffelser

Rettsubjekter i forsyningssektorene
Det er foreslått at ny § 2 skal gi hjemmel til å bestemme at loven skal gjelde for rettsubjekter som driver virksomhet innenfor forsyningssektorene og at man har til hensikt å innta oppramsingen av hvilke konkrete sektorer som er omfattet av anskaffelsesreglene i den nye forskrift for forsyningssektorene. Vi oppfatter det slik at for energisektoren som sådan innebærer dette ikke noen realitetsendring. Derimot forstår vi det slik at bestemmelsen åpner for at kontrakter inngått av rettssubjekter også innen energisektoren vil kunne unntas fra å følge anskaffelsesreglene dersom kontrakten gjelder områder hvor det er alminnelig konkurranse. Statnett mener det er riktig at det gis mulighet for å bruke en slik bestemmelse. 

Sanksjonshjemmel 
Statnett har notert seg at hjemmelen for overtredelsesgebyr er rettet mot ulovlige direkte anskaffelser også innenfor forsyningssektorene. Statnett er enig i at det ikke foreslås hjemmel for å erklære kontrakter ugyldige. Etter vår vurdering ville usikkerhet med hensyn til mulig bortfall av inngåtte kontrakter gjort det vanskeligere å få utenlandske leverandører for eksempel til markedet for kraftledningsbygging. Det er foreslått at det skal være en maksimalgrense for overtredelsesgebyrets størrelse på 15 prosent av ”anskaffelsens verdi”. For å sikre et klarest mulig regelverk, foreslår Statnett at bestemmelsen i stedet refererer til ”kontraktens verdi”.

Merknader til forskrift om klagenemnd for offentlige anskaffelser

Saksbehandlingsregler
For det første er det foreslått å gjøre unntak fra kravet til rettslig klageinteresse slik at enhver kan fremsette klage i forbindelse med saker om ulovlige direkte anskaffelser. Statnett er ikke enig i en slik endring. Vi kan ikke se at det skulle være tilstrekkelige vektige grunner til at også andre enn de som har en saklig tilknytning til den konkrete anskaffelsen kan klage. Dette vil innebære en forskjellsbehandling av direkte anskaffelser og ulike typer anskaffelsesprosedyrer. Vi kan ikke se at hensynet til effektiv håndheving bare skulle gjøre seg gjeldende i forhold til direkte anskaffelser. Etter vårt syn vil de hensyn som var utslagsgivende for at departementet ikke har foreslått å åpne for anonyme klager, gjelde tilsvarende for direkte anskaffelser. Videre er vi ikke kjent med en slik utforming av klageadgangen på andre rettsområder. Etter vår oppfatning er det ikke tilstrekkelig grunn til å innføre en slik spesialregel innenfor anskaffelsesretten. Dessuten vil Statnett peke på at man i henhold til utkastet vil øke effektiviteten av reglene ved at klagenemnda gis kompetanse til å fatte vedtak om ulovlige direkte anskaffelser også i saker der dette ikke er påberopt av klager.

For det andre er det ikke foreslått å supplere den skriftlige saksbehandlingen med utvidet adgangen til muntlig saksfremleggelse. Departementets begrunnelse synes å være at man i så fall ville spise opp effektivitetsgevinsten ved å ha en administrativ sanksjon. Statnett vil peke på at effektiviseringshensynet må veies mot rettssikkerhetshensynet. I mange tilfelle vil det kunne være berettiget behov å få presentert sin sak muntlig. Vi foreslår derfor at det gis adgang til muntlig forhandling.

Med hilsen
Statnett SF

Anita Svendsen
Innkjøpssjef